Diensleweringsbetogings teister KimberleyBetogings in Kimberley (Foto: VF Plus) Kimberley word tans weereens deur ontwrigtende en vernietigende diensleweringsbetogings geteister. Dit is die gevolg van diensleweringsprobleme wat deur verskeie raadslede van reg oor die politieke spektrum beskryf word as ‘n interne magspel gekenmerk deur sabotasie. Verskeie paaie, insluitend die N8 en die R31 is in die gebied versper en motors en taxi’s is nie toegelaat om informele nedersettings te verlaat nie. ŉ Groep, die Verenigde Gemeenskap van Sol Plaatje-munisipaliteit, het verlede week met burgemeester Patrick Mabilo en Noord-Kaapse premier Zamani Saul vergader. Die groep eis dat die premier en die leierskap van die munisipaliteit moet bedank. Betogers eis, onder andere, verbeterde dienslewering, opgradering van pad-infrastruktuur en volhoubare oplossings vir rioolblokkasies. Saul het intussen inwoners in Kimberley gemaan om geduldig te wees en die implementering van planne deur die provinsiale regering – om die waterkrisis op te los – te monitor. Kobus van den Berg, VF Plus-raadslid in die Sol Plaatje-plaaslike munisipaliteit, sê gereelde rapportering van dienslewering en prestasiebestuursdoelwitte, soos deur die Munisipale Strukturewet voorgeskryf, het as gevolg van die grendelstaat verval. “Terwyl herstel daarvan as teenvoeter vir totale verval noodsaaklik is, is die regerende ANC so besig met interne gevegte dat komitees feitlik nie meer sit nie,” het hy bygevoeg. Betogings in Kimberley (Foto: VF Plus) “Nog ‘n belangrike oorsigmeganisme wat verlore gegaan het, is die jaarlikse oorsigverslag wat kragtens die Munisipale Finansiële Bestuurswet voorgeskryf word. Dit is ‘n verslag wat raadslede moet uitbring nadat die munisipale jaarverslag ter tafel gelê is. Dit bied aan gewone raadslede die geleentheid om die prestasie van die burgemeester en lede van die burgemeesterskomitee te beoordeel en die jaarverslag te weier en/of te veroordeel.” Van den Berg sê hierdie wetlike oorsigmeganismes kan ANC-raadslede eenvoudig nie skeel nie. “Daarom is dit tyd om met die plaaslike verkiesing op 27 Oktober 2021 ‘n verskil te maak. Kiesers moet saam met die VF Plus opstaan, saamstaan en sterk staan, om gekwalifiseerde leierskap en beheerprosesse in munisipaliteite te herstel.”